คณาวุฒิ ไตรพิพัฒนพงษ์

**คณาวุฒิ ไตรพิพัฒนพงษ์** (เกิด 4 ธันวาคม พ.ศ. 2540)​  เป็นนักแสดง นายแบบ และนักร้องชาวไทย เริ่มมีชื่อเสียงจากซีรีส์เรื่อง *[[เกลียดนักมาเป็นที่รักกันซะดี ๆ]]*​ (2562) จากนั้นเซ็นสัญญาเป็นนักแสดงในสังกัดช่อง 3 และได้แสดงละครเรื่อง *[[มัดหัวใจยัยซุปตาร์]]* (2565) และละครซีรีส์ชุด *[[ดวงใจเทวพรหม (ละครโทรทัศน์)#ลออจันทร์|ดวงใจเทวพรหม ตอน ลออจันทร์]]* (2567)

## ชีวิตช่วงแรกและการศึกษา
คณาวุฒิ ไตรพิพัฒนพงษ์ มีชื่อเดิมว่า ณัฐรินทร์ เกิดเมื่อวันที่ 4 ธันวาคม พ.ศ. 2540 ในกรุงเทพมหานคร บิดาของเขาเป็นผู้ก่อตั้งบริษัท เกรท ยูเนียน โปรดักซ์ ส่วนมารดาชื่อ นงนุช เขามีพี่สาวหนึ่งคน คณาวุฒิสำเร็จการศึกษาระดับประถมศึกษาจากโรงเรียนบูรณะศึกษาและระดับชั้นมัธยมศึกษาจากโรงเรียนสวนกุหลาบวิทยาลัย จากนั้นเข้าศึกษาต่อในระดับปริญญาตรี คณะครุศาสตร์อุตสาหกรรมและเทคโนโลยี ภาควิชาเทคโนโลยีและสื่อสารการศึกษา มหาวิทยาลัยเทคโนโลยีพระจอมเกล้าธนบุรี จวบจนสำเร็จการศึกษาในปี 2563

เมื่ออายุ 14 ปี คณาวุฒิได้พบกับผู้จัดการส่วนตัวของศรัณย์ ศิริลักษณ์ที่สยามสแควร์และถูกชักชวนไปแคสงาน ซึ่งคณาวุฒิตอบตกลงเพราะมองว่าเป็นโอกาสอันดีและเป็นอาชีพที่สามารถเลี้ยงดูครอบครัวได้ ผลงานชิ้นแรกคือ โฆษณาของเคเอฟซี ซึ่งได้เงินก้อนแรก 1 หมื่นบาท สองปีต่อมา เขาผ่านการคัดเลือกจากธัญญา โสภณ และได้แสดงละครชุด *[[เลือดมังกร]]* ตอน *[[เลือดมังกร#สิงห์|สิงห์]]* ในบททรงกลด ช่วงวัยรุ่น จากนั้นเขาหายไปจากวงการช่วงหนึ่ง เพราะอยากทุ่มเทให้กับการเรียน

## การทำงาน ​
thumb|170px|upright|left|คณาวุฒิในปี 2565

คณาวุฒิกลับมาแสดงอย่างจริงจัง ขณะอยู่ชั้นปีสามของมหาวิทยาลัยเทคโนโลยีพระจอมเกล้าธนบุรี โดยเริ่มจากการแคสละครชุด *[[เพราะเราคู่กัน]]* ในบทสารวัตร แต่ไม่ผ่านการคัดเลือก จากนั้นเขาได้แสดงนำละครชุด *[[เกลียดนักมาเป็นที่รักกันซะดี ๆ]]* (2562) คู่กับศุภศิษฏ์ จงชีวีวัฒน์ โดยผ่านการคัดเลือกจากบรรดาผู้สมัคร 30 คน สำหรับการเตรียมตัว คณาวุฒิต้องทำเวิร์กช็อปเป็นเวลาสามเดือน เมื่อออกอากาศ ละครชุดดังกล่าวได้รับการตอบรับอย่างดี โดยติดอันดับที่สองในฐานะซีรีส์วายที่มีผู้เข้าชมสูงสุดบนไลน์ทีวีเมื่อปี 2563 ถึงแม้ละครจะได้รับเสียงวิจารณ์ที่หลากหลาย แต่การแสดงของเขาได้รับเสียงชื่นชม อลิน ทองประสม จาก *[[แบไต๋]]* ชื่นชมบทและการแสดงของทุกคนในเรื่อง ขณะที่ *[[สนุก.คอม]]* เขียนว่าการแสดงของเขากับศุภศิษฏ์ "[ช่วย] กลบช่องโหว่และคำถามหลายจุดของซีรีส์..." ในงานฉลองครบรอบ 8 ปีของนิตยสาร *ฮาว* คณาวุฒิได้รับรางวัลคู่ยอดเยี่ยม ร่วมกับศุภศิษฏ์

ความสำเร็จของละครชุด *เกลียดนักมาเป็นที่รักกันซะดี ๆ* นำไปสู่ภาคต่อในปี 2563 คือ *[[เกลียดนักมาเป็นที่รักกันซะดี ๆ 2]]* อลิน ทองประสม จาก *แบไต๋* ชื่นชมการแสดงของเขากับศุภศิษฏ์ โดยเขียนว่า "เล่นกันได้เป็นธรรมชาติ" จากนั้นคณาวุฒิเซ็นสัญญาเป็นนักแสดงในสังกัดช่อง 3 และได้แสดงละครเรื่อง *[[มัดหัวใจยัยซุปตาร์]]* (2565) คู่กับเจนี่ อัลภาชน์ กำกับโดยสรัสวดี วงศ์สมเพ็ชร วีรวัฒน์ อัจจุตมานัส จาก *[[เดอะสแตนดาร์ด]]* วิจารณ์ละครแบบผสมกัน และมองว่าการแสดงของคณาวุฒินั้น "ยังคงมีเสน่ห์ตามเส้นเรื่องเท่าที่บทเขียนมาให้ [แต่] ถ้าเพิ่มมิติบางอย่างเข้าไป ก็น่าจะเป็นผลงานเดบิวต์ในฐานะพระเอกของช่อง 3 ที่น่าจดจำ" ในปีเดียวกัน เขาได้แสดงภาพยนตร์ตลกเรื่อง *บัวผันฟันยับ​* ในบทขาม ชายหนุ่มผู้เดินทางมาสมัครเป็นศิษย์ของช่างตีดาบ ภาพยนตร์ประสบความสำเร็จเชิงพาณิชย์ โดยทำรายได้รวม 130 ล้านบาท แต่ภาพยนตร์ได้รับคำวิจารณ์ที่หลากหลาย *[[เดลินิวส์]]* ชื่นชมการแสดงของเขากับแอน ทองประสม ในทางกลับกัน *[[แนวหน้า]]* เขียนว่าคณาวุฒิ "...แค่พอเอาตัวรอดได้ แต่ยังดูขาดพลัง ดูไม่ลื่นไหล เมื่อต้องเข้าฉากกับคนอื่นโดนข่มโดนแย่งซีน..."

ในปี 2567 คณาวุฒิแสดงละครชุด *[[ดวงใจเทวพรหม (ละครโทรทัศน์)|ดวงใจเทวพรหม]]* ซึ่งเขาแสดงนำในเรื่อง *[[ดวงใจเทวพรหม_(ละครโทรทัศน์)#ลออจันทร์|ลออจันทร์]]* คู่กับญีนา ซาลาส ดัดแปลงจากนวนิยายในชื่อเดียวกันของซ่อนกลิ่น โดยเป็นภาคต่อของละครชุด *[[สุภาพบุรุษจุฑาเทพ]]* ตอน *[[สุภาพบุรุษจุฑาเทพ (ละครโทรทัศน์)#คุณชายรัชชานนท์|คุณชายรัชชานนท์]]* วีรวัฒน์ อัจจุตมานัส จาก *เดอะสแตนดาร์ด* วิจารณ์ละครแบบผสมและมองว่าการแสดงของคณาวุฒิ "ทำออกมาได้ดีกว่าตอนแสดง *มัดหัวใจยัยซุปตาร์* ทว่าสิ่งที่เหมือนจะแก้ไขยังไม่ได้คือการใช้เสียงและเว้นจังหวะที่เหมือนเด็กวัยรุ่นยุคนี้เกินไปจนไม่เหมาะกับบทคุณชาย ในขณะญีนาดูมีชั้นเชิงมากกว่าจนทำให้เคมีไม่ตรงกัน" และเสริมว่าเขาต้อง "พัฒนาฝีมือในผลงานชิ้นต่อไปจนไม่ได้เป็นที่รักเฉพาะแฟนคลับ แต่เป็นที่ยอมรับของคนทั่วไปได้ด้วย" ปีถัดมา คณาวุฒิได้แสดงละครทางช่องทีวีโตเกียวเรื่อง *โตเกียวฮอลิเดย์* คู่กับมิโอริ ทากิโมโตะ ดัดแปลงจากภาพยนตร์เรื่อง *[[โรมรำลึก]]* ซึ่งเขากลายเป็นนักแสดงไทยคนแรกที่ได้รับบทนำในละครญี่ปุ่น

## ผลงานการแสดง

### ภาพยนตร์

### โทรทัศน์

### มิวสิกวิดีโอ

## ผลงานเพลง

## คอนเสิร์ต

## แฟนมีตติง

## รางวัลและการเสนอชื่อ

### เกียรติประวัติ

## อ้างอิง

## แหล่งข้อมูลอื่น
*​
* 
* 

หมวดหมู่:นักแสดงชายจากกรุงเทพมหานคร
หมวดหมู่:นักแสดงสังกัดช่อง 3 เอชดี
หมวดหมู่:นักแสดงละครโทรทัศน์ชายชาวไทย
หมวดหมู่:นักแสดงภาพยนตร์ชายชาวไทย
หมวดหมู่:นักแสดงชายชาวไทยในศตวรรษที่ 21
หมวดหมู่:นายแบบไทย
หมวดหมู่:นักร้องชายชาวไทย
หมวดหมู่:พิธีกรชาวไทย
หมวดหมู่:บุคคลจากโรงเรียนสวนกุหลาบวิทยาลัย
หมวดหมู่:บุคคลจากคณะครุศาสตร์อุตสาหกรรมและเทคโนโลยี มหาวิทยาลัยเทคโนโลยีพระจอมเกล้าธนบุรี
หมวดหมู่:บุคคลจากกรุงเทพมหานคร
หมวดหมู่:พุทธศาสนิกชนชาวไทย
หมวดหมู่:ยูทูบเบอร์ชาวไทย